ועדת העבודה, הרווחה והבריאות, כנסת 18, פרוטוקול מספר 55, 2009-07-06 13:00

חיים כץ: צהרים טובים.

חיים כץ: אני פותח את ישיבת ועדת העבודה, הרווחה והבריאות שדנה בנושא צו איסור הלבנת הון (הארכת תוקף) (הוראת שעה), התשס"ט-2009.

נטע ברנר: שר התעשייה פנה לכבוד היושב-ראש.

נטע ברנר: חוק איסור הלבנת הון קובע שביצוע הפעולות ברכוש שמקורו בפשיעה, על מנת להסוות את המקור של אותו רכוש ולהטמיעו כרכוש לגיטימי, הוא נקרא הלבנת הון.

נטע ברנר: פרט 18ב לתוספת הראשונה לחוק איסור הלבנת הון קובע שההוראות בסעיפים 80(ב) ו-80(ג) לחוק שירות התעסוקה שעניינם גבייה מעל העמלה המותרת בעד דמי תיווך של עובד זר לעבודה, נחשב כעבירת מקור.

נטע ברנר: אנחנו רוצים שהוועדה תאשר לשר התעשייה לקבוע בצו הארכה של הוראת שעה שנקבעה בשנת 2006.

חיים כץ: בשנתיים נוספות.

נטע ברנר: בשנתיים נוספות.

נועה בן-שבת: הייתה לנו פה בעיה בנושא המועד.

נועה בן-שבת: ההוראה הקודמת שקיימת בפסקה 18ב לתוספת הראשונה פקעה ב-1 ביולי וכעת אנחנו נמצאים ב-6 ביולי.

נועה בן-שבת: זאת אומרת, יש לנו כאן תקופת מעבר.

נועה בן-שבת: מצד אחד רצינו לשמור על האפשרות של הארכה ומצד שני להבהיר שלא יועמדו אנשים לדין בגין העבירה בתקופת הביניים.

חיים כץ: שהיא כוללת גם שישי-שבת.

שלי יחימוביץ': לא הבנתי מה הבעיה.

חיים כץ: היינו צריכים לאשר את זה ב-1 ביולי כדי שיהיה רצף אבל לא אישרנו ואנחנו היום ב-6 ביולי.

חיים כץ: יש חור במשך חמישה ימים שאחר כך אי אפשר יהיה לתבוע את אלה שהלבינו בתקופה הזאת.

נועה בן-שבת: לא אישרנו את זה כיוון שלא הביאו את זה לשולחן הוועדה.

חיים כץ: אנחנו לא אישרנו מאחר ששר התעשייה הוא אדם עסוק ויש לו הרבה מאוד עניינים לעסוק בהם, ולא יצא לו להביא את זה בפנינו.

נטע ברנר: העברנו את זה לפני תום החודש, ב-25 ביוני אבל בטח בגלל צפיפות הזמנים זה נדחה להיום.

וילמה מאור: לא, גבירתי.

וילמה מאור: אנחנו קיבלנו את הצו רק ביום חמישי האחרון.

שלי יחימוביץ': הייתם צריכים להעביר את זה חודש קודם.

חיים כץ: אנחנו ננסה לרבע את המעגל.

חיים כץ: היועצים המשפטיים שלנו הם הטובים ביותר במשק והם כתבו את מה שצריך לכתוב.

נועה בן-שבת: ניסחנו כאן איזושהי הוראה שקובעת את התחילה ב-1 ביולי אבל גם קובעת הוראת מעבר שלא יועמד אדם לדין.

נועה בן-שבת: כאן הייתה הערה שאולי לא דייקנו ואני אנסה להקריא משהו ואם יהיה צורך לדייק, קצת סבלנות כי יכול להיות שיהיה צריך לדייק במשהו בניסוח.

נועה בן-שבת: צו איסור הלבנת הון (הארכת תוקף) (הוראת שעה), התשס"ט-2009.

נועה בן-שבת: בתוקף סמכותי לפי פסקה 18ב לתוספת הראשונה לחוק איסור הלבנת הון התש"ס-2000 (להלן – החוק) ובאישור ועדת העבודה, הרווחה והבריאות של הכנסת אני מצווה לאמור: 1.

נועה בן-שבת: הארכת תוקף הוראת שעה.

נועה בן-שבת: תוקפה של פסקה 18ב לתוספת הראשונה לחוק מוארכת בתקופה נוספת של שנתיים, עד יום כ"א בסיוון התשע"א (1 ביולי 2011).

נועה בן-שבת: 2.

נועה בן-שבת: תחילה תחילתו של צו זה ביום ט' בתמוז התשס"ט (1 ביולי 2009).

נועה בן-שבת: הוראת מעבר.

נועה בן-שבת: לא יועמד אדם לדין בשל עבירה לפי החוק בשל רכוש שקשור בעבירה המנויה בפסקה 18ב לתוספת הראשונה לחוק שנעברה בתקופה שמיום ט' בתמוז התשס"ט (1 ביולי 2009) עד יום פרסומו של צו זה.

חיים כץ: מאחר שאתם אומרים שזה נראה יפה מאוד, אנחנו עוברים להצבעה.

חיים כץ: ה צ ב ע ה אושר פה אחד תודה רבה.